**ԱՄՓՈՓԱԹԵՐԹ**

**«ԵՐԵՎԱՆԻ ՊԱՀԱԾՈՆԵՐԻ ԳՈՐԾԱՐԱՆ» ՓԲԸ-ՈՒՄ 2022 ԹՎԱԿԱՆԻ ՕԳՈՍՏՈՍԻ 14-ԻՆ ՏԵՂԻ ՈՒՆԵՑԱԾ ՊԱՅԹՅՈՒՆԻ ՀԵՏԵՎԱՆՔՈՎ ԶՈՀԵՐԻ (ԱՅԴ ԹՎՈՒՄ ԳՏՆՎԵԼՈՒ ՎԱՅՐԸ ԱՆՀԱՅՏ ԱՆՁԻ) ԸՆՏԱՆԻՔՆԵՐԻՆ ԵՎ ՎԻՐԱՎՈՐՈՒՄ (ԽԵՂՈՒՄ, ՎՆԱՍՎԱԾՔ) ՍՏԱՑԱԾ ԱՆՁԱՆՑ ՍՈՑԻԱԼԱԿԱՆ ԱՋԱԿՑՈՒԹՅԱՆ ՄԻՋՈՑԱՌՈՒՄԸ ԵՎ ՏՐԱՄԱԴՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**ԸՆԴՈՒՆՄԱՆ ՎԵՐԱԲԵՐՅԱԼ**

|  |  |
| --- | --- |
| 1. **ՀՀ վարչապետի աշխատակազմի սոցիալական հարցերի վարչություն**
 | 29.08.2022 |
| 02/11.9/29526-2022 |
| Նախագծով հաստատվող հավելված 1-ի (այսուհետև՝ Հավելված) վերաբերյալ հայտնում ենք հետևյալ դիտարկումները.1. Հավելվածի 2-րդ կետի 1-ին ենթակետով նախատեսվում է պայթյունի հետևանքով վիրավորում ստացած անձանց տրամադրել միանվագ դրամական օգնություն հետևյալ սկզբունքով՝ հիվանդանոցային պայմաններում մինչև երեք օր բուժման մեջ գտնված անձանց՝ 150.000 դրամի չափով, իսկ հիվանդանոցային պայմաններում երեք և ավելի օր բուժման մեջ գտնված անձանց՝ 300.000 դրամի չափով: Առաջարկում ենք վերանայել աջակցությունը՝ ըստ հիվանդանոցային պայմանների բուժման օրերի տրամադրման կարգավորումը՝ հաշվի առնելով, որ հնարավոր են դեպքեր, երբ անձը հիվանդանոցային պայմաններում բուժվել է 4 օր ու առանց լուրջ հետևանքների դուրս է գրվել, իսկ մեկ այլ անձ շատ ավելի երկար է բուժվել/բուժվում է մինչև հիմա և առողջությանը պատճառվել են բավականին լուրջ խնդիրներ: Վերոհիշյալ երկու դեպքում էլ միևնույն գումարային աջակցության տրամադրումը խնդրահարույց է և ոչ արդարացի: Հաշվի առնելով, որ ըստ նախագծի հիմնավորման գործ ունենք վիրավորում ստացած 24 անձի հետ, առաջարկում ենք ցուցաբերել՝ առողջությանը պատճառված վնասի հետևանքներով պայմանավորված առավել մանրակրկիտ մոտեցում և աջակցությունը տրամադրել ոչ թե ըստ օրերի, այլ կոնկրետ ըստ առողջությանը պատճառված վնասի աստիճանի/հետևանքների:
 | **Չի ընդունվել:**Նախագծի նպատակը **«**Երևանի պահածոների գործարան» ՓԲԸ-ում 2022 թվականի օգոստոսի 14-ին տեղի ունեցած պայթյունի հետևանքով զոհերի (այդ թվում գտնվելու վայրը անհայտ անձի) ընտանիքներին և **վիրավորում (խեղում, վնասվածք)** ստացած անձանց առաջնային սոցիալական աջակցություն տրամադրելն է և ոչ թե բուժման ծախսերի փոխհատուցումը: Առողջական լուրջ հետևանքների դեպքում գործում են պետական սոցիալական պաշտպանույթան մշտական ծրագրերը։ Միաժամանակ, առաջարկվող գումարային տարանջատումը պայմանավորված է ՀՀ առողջապահության նախարարության հետ աշխատանքային կարգով քննարկումների արդյունքներով։ |
| 1. Հավելվածի 3-րդ կետի 4-րդ ենթակետում և այնուհետև նախագծի ամբողջ տեքստում առաջարկում ենք «հաշմանդամ» բառը փոխել «հաշմանդամություն ունեցող անձ» ձևակերպմամբ:
 | **Ընդունվել է մասնակի:**Համապատասխան դրույթները հանվել են: |
| **2. ՀՀ վարչապետի աշխատակազմի****իրավաբանական վարչություն** | 29.08.2022 |
| 02/11.9/29526-2022 |
|  Նախագծի նախաբանում նշված չէ Սահմանադրության կամ օրենքի այն դրույթը, որը կառավարությանը լիազորում է ընդունել սույն որոշման նախագիծը, ինչը հակասում է Սահմանադրության 6-րդ հոդվածի 2-րդ մասին, ըստ որի՝ Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են *օրենքով լիազորվել ընդունելու ենթաօրենսդրական նորմատիվ իրավական ակտեր*: Միևնույն ժամանակ, «Նորմատիվ իրավական ակտերի մասին» օրենքի 13-րդ հոդվածի 1-ին մասի համաձայն՝ ենթաօրենսդրական նորմատիվ իրավական ակտը ունենում է նախաբան, որում նշվում է օրենսդրական իրավական ակտի հոդվածը կամ մասը, որը ներառում է Սահմանադրության 6-րդ հոդվածի 2-րդ մասով սահմանված լիազորող նորմեր, իսկ նույն օրենքի 1-ին հոդվածի 2-րդ մասի համաձայն՝ ենթաօրենսդրական նորմատիվ իրավական ակտերին վերաբերող օրենսդրական տեխնիկայի, նորմատիվ իրավական ակտի կառուցվածքի (…) վերաբերյալ դրույթների գործողությունը տարածվում է անհատական և ներքին իրավական ակտերի վրա (…): | **Ընդունվել է:**Նախագիծը խմբագրվել է: Միաժամանակ, Նախագծի նախաբանը ձևակերպվել է հիմք ընդունելով իրավակիրառ պրակտիկան (Օրինակ՝ ՀՀ կառավարության 17.02.2022թ. N 169-Լ, 07.04.2022թ. N 453-Լ, 09.06․2022թ. N 842-Լ և այլ որոշումներ):  |
|  |  |
| 1. **ՀՀ արդարադատության նախարարություն**
 | 31.08.2022թ. |
| N //38462-2022 |
| «Երևանի պահածոների գործարան» ՓԲԸ-ում 2022 թվականի օգոստոսի 14-ին տեղի ունեցած պայթյունի հետեվանքով զոհերի ընտանիքներին և վիրավորում (խեղում, վնասվածք) ստացած անձանց սոցիալական աջակցության միջոցառումը և տրամադրման կարգը հաստատելու մասին» Հայաստանի Հանրապետության կառավարության որոշման նախագծի (այսուհետ՝ նախագիծ) վերաբերյալ հայտնում ենք հետևյալը՝1. ՀՀ Քաղաքացիական օրենսգրքի 34 և 35-րդ հոդվածների համաձայն՝ խնամակալություն սահմանվում է տասնչորս տարին չլրացած անչափահասների, ինչպես նաև հոգեկան խանգարման հետևանքով դատարանով անգործունակ ճանաչված քաղաքացիների նկատմամբ, իսկ **հոգաբարձությունը սահմանվում է** տասնչորսից մինչև տասնութ տարեկան անչափահասների, ինչպես նաև սահմանափակ գործունակ ճանաչված քաղաքացիների նկատմամբ:Հիմք ընդունելով վերոգրյալ իրավանորմերի դրույթները՝ անհրաժեշտ է Նախագծի հավելված N 2-ի 3-րդ կետի 2-րդ ենթակետի «ե» պարբերությունում նշված «դատարանի վճռով անգործունակ կամ սահմանափակ գործունակ ճանաչված անձի խնամակալ» բառերից հետո ավելացնել «կամ հոգաբարձու» բառերը: | **Ընդունվել է մասնակի:**Պարբերությունը հանվել է: |
| 2. Նախագծի հավելված N 2-ի 6-րդ կետի 2-րդ և 3-րդ ենթակետերում նախատեսվում է հետևյալը՝ «2) զոհված անձանց ընտանիքների դեպքում՝ 3.000.000 դրամ/շահառուների թիվ (գումարը բաժանվում է շահառուների միջև, եթե չկա նախատեսված գումարը մեկ շահառուի կողմից ստանալու մասին համաձայնություն),3) եթե առկա չէ զոհված անձանց ընտանիքների անդամների (շահառուների) վերաբերյալ ճշգրտված տեղեկատվություն, ապա հաշվարկվում է միանվագ դրամական օգնության նախնական չափ՝ 1.000.000 դրամ: 2022 թվականի դեկտեմբերի 1-ի դրությամբ միանվագ դրամական օգնության վերջնական չափի հաշվարկումը կատարվում է համաձայն սույն կետի 2-րդ ենթակետի»:Ըստ ՀՀ սահմանադրական դատարանի՝ իրավական որոշակիության ապահովման տեսանկյունից օրենսդրության մեջ օգտագործվող հասկացությունները պետք է լինեն հստակ, որոշակի և չհանգեցնեն տարաբնույթ մեկնաբանությունների կամ շփոթության (տե՛ս, ՀՀ սահմանադրական դատարանի 02.12.2014 թվականի թիվ ՍԴՈ-1176 որոշումը):Մեկ այլ որոշմամբ ՀՀ սահմանադրական դատարանն արձանագրել է, որ ՀՀ Սահմանադրության 1-ին հոդվածով ամրագրված իրավական պետության կարևորագույն հատկանիշներից է իրավունքի գերակայությունը, որի ապահովման գլխավոր պահանջներից են իրավական որոշակիության սկզբունքը, իրավահարաբերությունների կարգավորումը բացառապես այնպիսի օրենքներով, որոնք համապատասխանում են որակական որոշակի հատկանիշների` հստակ են, կանխատեսելի, մատչելի: (տե՛ս, ՀՀ սահմանադրական դատարանի 03.05.2016 թվականի թիվ ՍԴՈ-1270 որոշումը):Միաժամանակ ցանկանում ենք նշել, որ ՀՀ Սահմանադրական դատարանը «օրենք» ասելիս ի նկատի է ունեցել ոչ միայն նորմատիվ իրավական ակտերի տեսակ հանդիսացող օրենքները, այլ ցանկացած իրավական ակտ, այդ թվում նաև՝ իրավական ակտերի տեսակ հանդիսացող ենթաօրենսդրական նորմատիվ իրավական ակտերը:Վերոգրյալ իրավական դիրքորոշումների լույսի ներքո անդրադառնալով Նախագծի հավելված N 2-ի 6-րդ կետի 3-րդ ենթակետի կարգավորումներին՝ գտնում ենք, որ դրանք խնդրահարույց են իրավական որոշակիության սահմանադրական սկզբունքի համատեքստում, քանի որ ձևակերպված չեն բավարար հստակությամբ, մասնավորապես՝ տվյալ իրավակարգավորումից պարզ չի դառնում, թե ու՞մ է հատկացվելու միանվագ դրամական օգնության նախնական չափը՝ 1.000.000 դրամը, 2022 թվականի դեկտեմբերի 1-ի դրությամբ ի՞նչ ձևով է իրականացվելու այդ միանվագ դրամական օգնության վերջնական չափի հաշվարկումը և ինչպե՞ս և ո՞ր շահառուների միջև է բաշխվելու այդ միանվագ դրամական օգնությունը։ Միաժամանակ վերոգրյալ իրավական դիրքորոշումների լույսի ներքո՝ առաջարկում ենք Նախագծի հավելված N 2-ի 6-րդ կետի 2-րդ ենթակետը շարադրել հետևյալ կերպ.«2) զոհված անձանց ընտանիքների դեպքում՝ 3.000.000 դրամ: Տվյալ դեպքում գումարը բաժանվում է շահառուների միջև, եթե չկա նախատեսված գումարը մեկ շահառուի կողմից ստանալու մասին համաձայնություն,»: | **Ընդունվել է:** Նախագիծը խմբագրվել է: |
|  |
| 3. Նախագծի հավելված N 2-ի 10-րդ կետի համաձայն՝ «Սույն կարգի հիման վրա նշանակված և շահառուի մահվան պատճառով չվճարված գումարը վճարվում է դիմողի ամուսնուն կամ 14 տարին լրացած երեխային, եթե դիմումը և անհրաժեշտ փաստաթղթերը (դիմողի անձը հաստատող փաստաթուղթը, դիմողի մահվան վկայականը, ազգակցական կապը հաստատող փաստաթուղթ և այլն) Ծառայություն են ներկայացվում մինչև 2022 թվականի դեկտեմբերի 20-ը»:Առաջարկում են խմբագրել և հստակեցնել Նախագծի վերոնշյալ իրավակարգավորումը, քանի որ տվյալ իրավակարգավորումից պարզ չի դառնում, թե ու՞մ է առաջինը տրվելու շահառուի մահվան դեպքում շահառուին չվճարված գումարը ստանալու իրավունքը, միաժամանակ առաջարկում ենք ողջամտորեն ընդլայնել շահառուի մահվան դեպքում շահառուին չվճարված գումարը ստանալու իրավունք ունեցող անձանց շրջանակը՝ հստակ սահմանելով, թե ո՞ր անձի բացակայության դեպքում ու՞մ է տրվելու առաջնահերթությունը՝ ըստ հերթականության, քանի որ հնարավոր է մի իրավիճակ, երբ մահացած շահառուն չունենա ամուսին, իսկ երեխայի 14 տարին դեռևս լրացած չլինի: | **Ընդունվել է մասնակի:**Առաջնահերթությունը սահմանվել է: |
| **4. ՀՀ ֆինանսների նախարարություն** | 31.08.2022թ. |
| N 01/8-3/15346-2022 |
| Ի կատարումն ՀՀ վարչապետի 29.08.2022թ. N 02/11.9/28356-2022 հանձնարարականի՝ «Երևանի պահածոների գործարան» ՓԲԸ-ում 2022 թվականի օգոստոսի 14-ին տեղի ունեցած պայթյունի հետևանքով զոհերի ընտանիքներին և վիրավորում (խեղում, վնասվածք) ստացած անձանց սոցիալական աջակցության միջոցառումը և տրամադրման կարգը հաստատելու մասին» ՀՀ կառավարության որոշման նախագծի (այսուհետ` Նախագիծ) վերաբերյալ, որով նախատեսվում է տրամադրել սոցիալական աջակցություն շուրջ 52.6 մլն դրամի չափով՝ պայթյունի հետևանքով 16 զոհերի ընտանիքներին և 24 վիրավորում (խեղում, վնասվածք) ստացած անձանց, հայտնում ենք, որ դիտողություններ և առաջարկություններ չունենք: | **Ընդունվել է ի գիտություն։** |
| **5. ՀՀ առողջապահության նախարարություն** | 31.08.2022թ. |
| N ԼՆ/02.1/21195-2022 |
| Ի կատարումն Վարչապետի 29.08.2022թ. թիվ 02/11.9/28356-2022 հանձնարարականի` ուսումնասիրելով «Երևանի պահածոների գործարան» ՓԲԸ-ում 2022 թվականի օգոստոսի 14-ին տեղի ունեցած պայթյունի հետևանքով զոհերի ընտանիքներին և վիրավորում (խեղում, վնասվածք) ստացած անձանց սոցիալական աջակցության միջոցառումը և տրամադրման կարգը հաստատելու մասին» Կառավարության որոշման նախագիծը (այսուհետ` Նախագիծ)` ներկայացնում եմ հետևյալ առաջարկությունները. Հաշվի առնելով, որ Նախագծի 1-ին հավելվածով հաստատվում է բուն միջոցառումը` առաջարկվում է 1-ին հավելվածի 4-րդ և 5-րդ կետերը ներառել տրամադրման կարգում, քանի որ դրանք, բովանդակային առումով, ընթացակարգային նորմեր են: | **Ընդունվել է:** Նախագիծը խմբագրվել է:  |
| Նախագծում առաջարկվում է «միջոցառումը և տրամադրման կարգը» բառերը փոխարինել «տրամադրման միջոցառումը և կարգը» բառերով` հաշվի առնելով համանման միջոցառումները հաստատող իրավական ակտերի ձևակերպումները: Ըստ այդմ, անհրաժեշտություն կառաջանա նաև համապատասխան փոփոխություններ կատարել Նախագծի ամբողջ տեքստում: | **Չի ընդունվել:**Նախարարությունում մշակված և ՀՀ կառավարության կողմից ընդունված համանման իրավական ակտերում ձևակերպված է «միջոցառումը և տրամադրման կարգը» (օրինակ՝ ՀՀ կառավարության 17.12.2020 թվականի N 2072-Լ,17.12.2020թ. N 2082-Լ որոշումը N 04.12.2020թ. 2148-Լ որոշումներ)։ |
| Հավելված 1-ի 3-րդ կետի 4-րդ ենթակետի ձևակերպումից անհասկանալի է, թե ում քրոջ կամ եղբոր մասին է խոսքը, հաշվի առնելով, որ «ինչպես նաև» շաղկապից հետո շարադրված պայմանն օրենսդրական տեխնիկայի տեսանկյունից կապ չունի դրանից առաջ շարադրվածի հետ, հետևաբար անհրաժեշտ է հստակեցնել ենթակետի բովանդակությունը` գործնականում այն կիրառելի դարձնելու համար: Նաև անհրաժեշտ է նշել, որ նույն կետում խոսվում է այն մասին, որ ծնողները կամ միակ ծնողը մահացած են, սակայն հնարավոր է դեպք, երբ ծնող չունենա տվյալ անձը, հետևաբար այդ դեպքի համար ևս անհրաժեշտ է նախատեսել կարգավորում:Ըստ այդմ, հավելված 1-ում կատարված փոփոխությունների հիման վրա անհրաժեշտություն կառաջանա հավելված 2-ում կատարել համապատասխան փոփոխություններ` շահառուների մասով:  | **Ընդունվել է մասնակի:**Համապատասխան դրույթները հանվել են: |
| Միաժամանակ հաշվի առնելով, որ 2-րդ հավելվածում օգտագործվում է «շահառու» տերմինը, 1-ին հավելվածում ևս պետք է այն կիրառվի, հետևաբար առաջարկվում է 1-ին հավելվածում դեպքերը սահմանելու պարագայում նշել նաև համապատասխան շահառուներին | **Ընդունվել է մասնակի:**Համապատասխան կետը հանվել է: |
| Հավելված 2-ում անհասկանալի է 3-րդ կետի 2-րդ ենթակետի «զ» պարբերությամբ նշված համաձայնագրի իրավական բնույթը, քանի որ համաձայնագիրը գործարքի տեսակ է` ըստ քաղաքացիական օրենսգրքի, և դրանով փոփոխություններ են կատարվում գործող պայմանագրերում, ինչը տվյալ դեպքում վերաբերելի չէ: Ուստի առաջարկվում է նույնաբովանդակ փաստաթուղթ նախատեսելու համար սահմանել համաձայնության ձև: | **Ընդունվել է:** Նախագիծը խմբագրվել է: |
| Հավելված 2-ի 6-րդ կետի բովանդակությունից պարզ չէ, թե աջակցությունը յուրաքանչյուրի համար է տրամադրվում, թե բոլոր անձանց միասին, ով համապատասխանում է դեպքի նկարագրությանը, ուստի առաջարկվում է սահմանել, որ աջակցությունը տրամադրվում է յուրաքանչյուրին անձին: | **Ընդունվել է ի գիտություն։**Սահմանված է Նախագծի 1-ին հավելվածի 2-րդ կետով։ |
| Հավելված 2-ի 7-րդ և 8-րդ կետերում տարբեր են ձևակերպումները` «աջակցություն նշանակել» և «աջակցություն վճարել», մինչդեռ Նախագծի վերնագրում օգտագործվում է «տրամադրել» բառը, հետևաբար առաջարկվում է կիրառել միատեսակ ձևակերպումներ: | **Ընդունվել է ի գիտություն։**2-րդ հավելվածի 1-ին կետով բացահայտված է, որ աջակցության տրամադրումը ներառում է 2 տարբել գործընթացներ՝ նշանակում և վճարում։ 7-րդ կետով սահմանվում են աջակցությունը նշանակելու կամ մերժելու մասին որոշման ժամկետները և այդ մասին դիմողին տեղեկացնելը, իսկ 8-րդ կետը սահմանում է՝ աջակցությունը նշանակելու որոշում կայացնելու դեպքում՝ դրա վճարման եղանակը և ժամկետները։  |
| **6. ՀՀ արտակարգ իրավիճակների նախարարություն** | 31.08.2022թ. |
| N 01/01.1/5896-2022 |
| Արտակարգ իրավիճակների նախարարությունը «Երևանի պահածոների գործարան» ՓԲԸ-ում 2022 թվականի օգոստոսի 14-ին տեղի ունեցած պայթյունի հետևանքով զոհերի ընտանիքներին և վիրավորում (խեղում, վնասվածք) ստացած անձանց սոցիալական աջակցության միջոցառումը և տրամադրման կարգը հաստատելու մասին» ՀՀ կառավարության որոշման նախագծի վերաբերյալ **առաջարկություններ և դիտողություններ չունի:** | **Ընդունվել է ի գիտություն։** |
| **7. ՀՀ քննչական կոմիտե** | 31.08.2022թ. |
| N 01/06/83735-2022 |
|  Հաշվի առնելով այն հանգամանքը, որ մարմնական վնասվածք ստանալու ոչ բոլոր դեպքերում է մարդու առողջությանը վնաս պատճառվում, ուստի ՀՀ վարչապետի աշխատակազմի ղեկավարի գրությամբ ստացված՝ 289.08.2022թ. 02/11.9/28356-2022 «Երևանի պահածոների գործարան» ՓԲԸ-ում 2022 թվականի օգոստոսի 14-ին տեղի ունեցած պայթյունի հետևանքով զոհերի ընտանիքներին և վիրավորում (խեղում, վնասվածք) ստացած անձանց սոցիալական աջակցության միջոցառումը և տրամադրման կարգը հաստատելու մասին» ՀՀ կառավարության որոշման նախագծի կապակցությամբ առաջարկում եմ միջոցառման շահառուների ցուցակում ընդգրկել զոհված աձանց ընտանիքներին, վիրավորում/ խեղում, վնասվածք/ ստացած և բժշկական հաստատություններում բուժօգնություն ստացած այն անձնանց, որոնց առողջությանը պայթյունի հետևանքով վնաս է պատճառվել, իսկ միանվագ դրամական օգնության չափը սահմանել՝ հաշվի առնոլվ առողջությանը պատճառված վնասի ծնարության աստիճանը:Միաժամանակ տեղեկացնում եմ, որ ՀՀ քննչական կոմիտեի Երևան քաղաքի քննչական վարչության ծանր հանցագործությունների քննության բաժնում նախափեռնված թիվ 59104422 քրեական վարույթով իրականացվող նախաքննության ընթացքում տուժողների առողջությանը պատճառված վնասի ծանրության աստիճանը պաչզելու նպատակով նշանակվել է դատաբժշկական փորձաքննություն:  | **Չի ընդունվել:** Նախագծի նպատակը «Երևանի պահածոների գործարան» ՓԲԸ-ում 2022 թվականի օգոստոսի 14-ին տեղի ունեցած պայթյունի հետևանքով զոհերի (այդ թվում գտնվելու վայրը անհայտ անձի) ընտանիքներին և վիրավորում (խեղում, վնասվածք) ստացած անձանց առաջնային սոցիալական աջակցություն տրամադրելն է և ոչ թե բուժման ծախսերի փոխհատուցումը: |
| **8. ՀՀ մարդու իրավունքերի պաշտպան** | 31.08.2022թ. |
| N 01/13.1/4560-2022 |
| ««Երևանի պահածոների գործարան» ՓԲԸ-ում 2022 թվականի օգոստոսի 14-ին տեղի ունեցած պայթյունի հետևանքով զոհերի ընտանիքներին և վիրավորում (խեղում, վնասվածք) ստացած անձանց սոցիալական աջակցության միջոցառումը և տրամադրման կարգը հաստատելու մասին» ՀՀ կառավարության որոշման նախագծի վերաբերյալ ՀՀ մարդու իրավունքների պաշտպանի աշխատակազմի նկատառումները հանգում են հետևյալին.1. Նախագծի Հավելված 1-ով սահմանվում է, որ միջոցառման շրջանակում ընտանիքի անդամներ, ի թիվս այլոց, համարվում են 2022 թվականի օգոստոսի 14-ի դրությամբ 18 տարին չլրացած կամ անգործունակ ճանաչված կամ մինչև 23 տարեկան առկա ցերեկային ուսուցմամբ սովորող ուսանող քույրը և եղբայրը, ինչպես նաև զոհվածի խնամքի տակ գտնված 18 տարեկան և դրանից բարձր տարիքի հաշմանդամ քույրը և եղբայրը, եթե հաշմանդամ են ճանաչվել մինչև 18 տարին լրանալը: Ընդ որում, քույրը և եղբայրը սոցիալական աջակցության իրավունքից կարող են օգտվել, եթե նրանց ծնողները կամ միակ ծնողը մահացած են կամ ունեն աշխատանքային գործունեությամբ զբաղվելու կարողության առնվազն երրորդ աստիճանի սահմանափակում:

Նշված պարագայում պարզ չէ և Նախագծի հիմնավորումներով բացահայտված չէ, թե ինչու է սահմանվել մինչև 23 տարեկան քրոջ և եղբոր ***միայն առկա ցերեկային ուսուցմամբ սովորելու*** հանգամանքի առկայության անհրաժեշտությունը և նման տարանջատման նպատակը: Ավելին, գործնականում հնարավոր են դեպքեր, երբ տուժողի քույրը կամ եղբայրը համապատասխանելով ներկայացված մյուս պայմաններին իրենց կրթությունը ստանալիս լինեն հեռակա ուսուցմամբ, արդյունքում՝ չկարողանալով օգտվել տրամադրվող աջակցությունից:Ելնելով վերոգրյալից՝ առաջարկում ենք հիմնավորել միայն առկա ցերեկային ուսուցման առկայության նախատեսման անհրաժեշտությունը, միևնույն ժամանակ քննարկել ուսուցման այլ եղանակների՝ որպես պայման սահմանելու հարցը: | **Ընդունվել է մասնակի:**Համապատասխան դրույթները հանվել են: |
| 1. Նախագծի Հավելված 2-ի 6-րդ կետով սահմանվում է, որ եթե դիմումը չի մերժվում, ապա Ծառայությունը հաշվառում է դիմումը և հաշվարկում է միանվագ դրամական օգնության չափը՝

«3) եթե առկա չէ զոհված անձանց ընտանիքների անդամների (շահառուների) վերաբերյալ ճշգրտված տեղեկատվություն, ապա հաշվարկվում է միանվագ դրամական օգնության նախնական չափ՝ 1.000.000 դրամ: 2022 թվականի դեկտեմբերի 1-ի դրությամբ միանվագ դրամական օգնության վերջնական չափի հաշվարկումը կատարվում է համաձայն սույն կետի 2-րդ ենթակետի։»:Այդ կետի 2-րդ ենթակետով սահմանվում է, որ զոհված անձանց ընտանիքների դեպքում միանվագ դրամական օգնության չափը 3.000.000 դրամ/շահառուների թիվ (գումարը բաժանվում է շահառուների միջև, եթե չկա նախատեսված գումարը մեկ շահառուի կողմից ստանալու մասին համաձայնություն):Վերը նշվածի կարգավորումների համադրմամբ՝ պարզ չէ, թե խոսքն առհասարակ ինչ նախնական 1.000.000 դրամի մասին է և զոհված անձանց ընտանիքների անդամների (շահառուների) վերաբերյալ ճշգրտված տեղեկատվության բացակայության դեպքում այդ գումարն ում է փոխանցվելու: Ավելին, կարգավորված չէ այն հարցը, թե 2022 թվականի դեկտեմբերի 1-ի դրությամբ, երբ կրկին զոհված անձանց ընտանիքների անդամների (շահառուների) վերաբերյալ ճշգրտված տեղեկատվությունը բացակայի, ինչպես է բաշխվելու նշված գումարը:Գործնականում նշված նորմի տարակերպ մեկնաբանություններից խուսափելու և կարգավորմանը որոշակիություն հաղորդելու համար անհրաժեշտ է վերանայել և խմբագրել կարգավորումը: | **Ընդունվել է:** Նախագիծը խմբագրվել է: |